<classify> Sanaa nchini Tanzania inaelezwa kuendelea kuwaonyesha wanawake kama chombo cha starehe na wasioweza kushika nafasi mbalimbali za uongozi, maamuzi na utendaji kama wanaume. Suala hili limeonekana zaidi katika maudhui ya filamu pamoja na video za muziki likiwa na athari ya kutengeneza ushawishi mkubwa kwenye jamii hususani kwa watoto wa kizazi hiki ambao wanakua wakiamini mwanamke ni kiumbe duni na cha starehe. Hili limebainishwa katika mkutano kuelekea maadhimisho ya Siku ya Mtoto wa Kike Duniani uliondaliwa na taasisi za Bright Jamii Initiative na Plan International, mapema leo, Jumanne, jijini Dar es Salaam. Akizungumzia kwenye mkutano huo Mkurugenzi wa Plan International Dk Benatus Sambili amesema kwenye filamu nyingi wahusika wanawake hupewa nafasi za mama ya nyumbani, wafanyabishara ndogondogo, wasaidizi, nyinginezo na si nafasi za uongozi au za mamlaka ikilinganishwa na waahusika wanaume. Akisoma ripoti ya uchunguzi uliofanywa na Bright Jamii Initiative, Godwin Mongi ameeleza kuwa utafiti huo umegundua kuwa asilimia 80 ya wazazi wenye watoto wenye vijapaji ya kuimba wako radhi kuruhusu watoto wao hao kufanya muziki, kama tu utakuwa ni wa dini. Kadhalika asilimia 20 tu ya wazazi wako radhi kuruhusu watoto wao kufanya muziki wowote ilimradi tu wasiende kinyume na maadili ya familia zao na jamii kwa ujumla.Sanaa husasani muziki na filamu imekuwa na ushawishi mkubwa haswa kwa watoto wanaodhani kinachoonekana kwenye maudhui ndio maisha halisi na hivyo kuanza kuiga tabia mbalimbali hatarishi ikiwa ni pamoja na ulaji dawa za kulevya n.k. Ameeleza pia kwa upande wa watoto wenyewe, wapo waliokiri kuwa wanaamini kinachookana kwenye muziki ndio uhalisia wa maisha huku wengine wakieleza kushindwa kuingia kwenye sanaa kwa hofu ya kuingia kwenye uvutaji wa bangi, dawa za kulevya, ulevi na mengineyo. Naye mwanamuziki wa rap nchini Kala Jeremiah amesema changamoto bado ni kubwa kwenye uandaaji wa video za muziki kwani wanawake wanatumika kuleta mvuto tu kwenye video husika jambo analosema ni lazima wanamuziki washirikiane kulitokomeza. Watoto wa kike na wa kiume wanapoona video za namma hii huamini kuwa hiyo ndiyo nafasi pekee wanawake wanaweza kushika kwenye jamii, hivyo kama maudhui haya yatabadilika na kumwonyesha binti kuwa mtu mwenye uwezo, sauti na maamuzi, wasichana na wavulana watakua wakiamini hivyo, amesema.  <topic>: KITAIFA 